KOMMISSIONENS MEDDELELSE om ensartede procedurer for behandling af fusioner efter EKSF-traktaten og EF-traktaten (98/C 66/05) (EØS-relevant tekst)

I. INDLEDNING

1. Nedenstående bestemmelser vedrører fusioner i henhold til EKSF-traktaten. De tager sigte på at øge gennemsigtigheden, at fremskynde beslutningsprocessen og at sikre, at retten til forsvar i højere grad respekteres i forbindelse med undersøgelse af sådanne fusioner. Bestemmelserne bygger derfor på en tilpasning til reglerne for fusioner efter Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser (1).

2. Kommissionen håber dermed at kunne opfylde virksomhedernes forventninger, især hvad angår fusioner, der falder ind under både EKSF-traktaten og EF-traktaten. Nærværende meddelelse skal også opfattes som et forsøg på forenkling, dog inden for de grænser, som de to traktater hver især afstikker. Endelig skal de nye regler give EKSF-virksomheder kendskab til proceduren, idet EKSF-traktaten snart udløber.

II. DE VIGTIGSTE PROCEDUREÆNDRINGER I FUSIONSKONTROLLEN EFTER EKSF-TRAKTATEN

Offentliggørelse af anmeldelsen

3. Kommissionen vil for fremtiden offentliggøre anmeldelser af fusioner efter EKSF-traktaten i De Europæiske Fællesskabers Tidende. Ved offentliggørelsen anfører den bl.a. deltagernes navne, fusionens art samt de berørte erhvervssektorer, men tager samtidig hensyn til virksomhedernes berettigede interesse i, at deres forretningshemmeligheder ikke afsløres.

Meddelelse af klagepunkter, når Kommissionen påtænker at fastsætte betingelser for sin godkendelse af en fusion eller at forbyde en fusion

4. Det er ikke udtrykkeligt fastsat i EKSF-traktatens artikel 66, at Kommissionen skal fremsende en klagepunktsmeddelelse, inden den godkender en fusion på bestemte betingelser, eller inden den forbyder en fusion. Dette er kun obligatorisk i forbindelse med økonomiske sanktioner (EKSF-traktatens artikel 36), eller når Kommissionen træffer beslutning om opløsning af en fusion eller træffer andre foranstaltninger for at genskabe konkurrencen, når fusionen allerede er gennemført (EKSF-traktatens artikel 66, stk. 5, andet afsnit). Kommissionen mener dog, at den kan forpligte sig til at fremsende en klagepunktsmeddelelse som udtryk for det generelle princip, at retten til forsvar skal beskyttes, hvilket Domstolen også har stadfæstet som et generelt EF-retligt princip. Kommissionen vil derfor kun lægge de indvendinger til grund for sine beslutninger, som de interesserede parter har lejlighed til at udtale sig om.

Dette udelukker naturligvis ikke, at Kommissionen kan acceptere, at virksomhederne på eget initiativ ændrer deres fusionsplaner, så det ikke er nødvendigt at fremsende en klagepunktmeddelelse, isar når der er tale om et begrænset konkurrencemæssigt problem, som kan indkredses og løses uden vanskeligheder, således som det ofte er tilfældet i EF.

Aktindsigt og mulighed for at fremsætte mundtlige bemærkninger (høring)

5. Det er en logisk konsekvens af en klagepunktsmeddelelse, at adressaterne har mulighed for at få indsigt i Kommissionens akter og fremsætte mundtlige bemærkninger (høring). Kommissionen bekræfter derfor, at den vil give alle interesserede fysiske eller juridiske personer en sådan mulighed. Den vil i denne forbindelse anvende artikel 14, 15 og 16 i Kommissionens forordning (EF) nr. 3384/94 af 21. december 1994 om anmeldelser, frister og udtalelser i henhold til Rådets forordning (EØF) nr. 4064/89 om kontrol med fusioner og virksomhedsovertagelser (gennemførelsesforordningen) (2), og dette vil ske i overensstemmelse med Kommissionens afgørelse 94/810/EKSF, EF af 12. december 1994 om høringskonsulentens kompetenceområde under Kommissionens behandling af konkurrencesager (3) samt Kommissionens meddelelse om interne procedureregler for behandling af anmodninger om aktindsigt i sager angående EF-traktatens artikel 85 og 86, EKSF-traktatens artikel 65 og 66 samt Rådets forordning (EØF) nr. 4064/89 (4).

Endelige beslutninger, der vedtages efter klagepunktmeddelelsen, offentliggøres i De Europæiske Fællesskabers Tidende, ligesom alle beslutninger om godkendelse er offentligt tilgoengelige

6. De endelige beslutninger, der vedtages efter klagepunktsmeddelelsen, offentliggøres systematisk i De Europæiske Fællesskabers Tidende, ligesom alle beslutninger om godkendelsen er offentligt tilgængelige. Ved offentliggørelsen tages der hensyn til forretningshemmeligheder i henhold til EKSF-traktatens artikel 47.

Frister

7. Senest ti uger efter anmeldelsen af en fusion fremsendes klagepunktsmeddelelsen. Når der er fremsendt en klagepunktsmeddelelse, vedtages den endelige beslutning senest fem måneder efter anmeldelsen. Disse frister forudsætter, at virksomhederne benytter CO-formularen, der er vedlagt som bilag til forordning (EF) nr. 3384/94, og sender Kommissionen fem kopier af anmeldelsen. Når Kommissionen ikke finder det nødvendigt at fremsende en klagepunktsmeddelelse, bestræber den sig på at vedtage sin beslutning inden en måned efter anmeldelsen

8. Med hensyn til anmeldesesdatoen anvender Kommissionen artikel 4 i nævnte forordning (EF) nr. 3384/94. Med henblik på anvendelse af artikel 4, stk. 5, erstattes »jf. artikel 4, stk. 3, i forordning (EØF) nr. 4064/89« med »jf. punkt 3 i nærværende meddelelse«. De frister på ti uger og fem måneder, der er anført under punkt 7 ovenfor, begynder at løbe den første arbejdsdag efter anmeldelsesdatoen. Fristen på ti uger begynder at løbe den første arbejdsdag efter anmeldelsesdatoen. Fristen på ti uger udløber i den tiende uge efter den uge, hvor fristen begyndte at løbe, ved udgangen af den samme ugedag som den dag, hvor fristen begyndte at løbe. Fristen på fem måneder udløber i den femte måned efter den måned, hvor fristen begyndte at løbe, ved udgangen af den samme månedsdag som den dag, hvor fristen begyndte at løbe. Hvis denne dag ikke forekommer i den pågældende måned, udløber fristen den sidste dag i måneden. Hvis den sidste dag ikke er en arbejdsdag, udløber fristen den første efterfølgende arbejdsdag. Arbejdsdagene tages i betragtning ved fristerne efter reglerne i artikel 8 i ovennævnte forordning (EF) nr. 3384/94 og defineres som i samme forordnings artikel 22.

9. Kommissionen undersøger dog gerne anmodninger om fritagelse for at meddele bestemte oplysninger, som er påkrævet i henhold til CO-formularen, og som den har modtaget under de kontakter, der finder sted før anmeldelserne, hvorved de oplysninger, der kræves for undersøgelsen af sagen, begrænses til det strengt nødvendige.

III. GENNEMFØRELSE

10. Kommissionen vil anvende de ovennævnte regler, i det omfang de ikke allerede er i kraft, på fusioner, der anmeldes fra den 1. marts 1998.

(1) EFT L 395 af 30.12.1989, s. 1, og EFT L 257 af 21.9.1990, s. 14 (berigtigelse).

(2) EFT L 377 af 31.12.1994, s. 1.

(3) EFT L 330 af 21.12.1994, s. 67.

(4) EFT C 23 af 23.1.1997, s. 3.